Kristján Loftsson ávarpaði samkomuna í Valhöll í gærkvöldi . SUS Frelsisverðlaun Sambands ungra Sjálfstæðismanna voru veitt við hátíðlega athöfn í Valhöll í gærkvöldi . Var þetta í tólfta sinn sem verðlaunin voru veitt en Ingvar S. Birgisson , formaður SUS , ávarpaði fundinn og veitti verðlaunin fyrir hönd stjórnarinnar . Voru verðlaunin veitt einum einstaklingi og einum lögaðila . Í tilkynningu frá SUS kemur fram að báðir verðlaunahafar í ár eigi það sameiginlegt að berjast fyrir auknu atvinnufrelsi . Sá einstaklingur sem hlaut verðlaunin í ár er Ásdís Halla Bragadóttir fyrir „ áralanga baráttu sína fyrir auknu valfrelsi í heilbrigðis - og menntamálum “ , líkt og það er orðað í tilkynningunni . „ Sem bæjarstjóri Garðabæjar studdi hún við sjálfstæðan rekstur skóla í sveitarfélaginu . Hefur það leitt til þess að skólakerfið í Garðabæ er fjölbreyttara , sveigjanlegra og þjónustar nemendur betur en ella . Þá hefur Ásdís verið áberandi í umræðunni á þessu ári um baráttu Kliníkurinnar í Ármúla fyrir sjálfstæðum rekstri í heilbrigðiskerfinu . Slíkur rekstur bætir þjónustu við sjúklinga , styttir biðraðir og nýtir skattfé betur , “ segir í tilkynningunni . Lögaðilinn sem var verðlaunaður er Hvalur hf. en forstjóri félagsins , Kristján Loftsson , tók við verðlaununum . „ Hvalur hf. hlaut verðlaunin fyrir baráttu sína fyrir hvalveiðum á Íslandsmiðum . Hvalveiðar fela í sér mikilvægt atvinnufrelsi en Hvalur hf. hefur í fjölmörg ár barist fyrir því að veiðar á hvölum séu leyfðar , enda er um sjálfbæra nýtingu að ræða sem styðst við vísindaleg gögn , “ segir í tilkynningunni .